Man ná botsing in kop geskietArgieffoto ŉ 30-jarige man is Woensdagaand in Johannesburg in die kop geskiet nadat hy glo in ŉ botsing betrokke was. Volgens Werner Vermaak, woordvoerder van ER24, het die botsing omstreeks 20:00 in South Africa-rylaan in Cosmo City plaasgevind. “Met paramedici se aankoms op die toneel is die man buite sy voertuig aangetref. Hy het op die sypaadjie gesit met ŉ koeëlwond aan sy voorkop,” het Vermaak gesê. Die man was in ŉ ernstige, maar stabiele toestand. Hy is op die toneel gestabiliseer en na ŉ nabygeleë hospitaal geneem vir behandeling. “Die man het aan paramedici gesê hy was in ŉ botsing betrokke met ŉ ander voertuig, waarna die bestuurder glo uitgeklim en hom geskiet het,” het hy gesê. Die vermeende skieter is deur die polisie ondervra toe paramedici die toneel verlaat het. Hy het nie beserings tydens die ongeluk opgedoen nie. Die polisie was nie dadelik vir kommentaar beskikbaar nie.